Jane Reumert
Jane Reumert var en dansk keramiker, barnebarn af Poul Reumert. Efter uddannelse på Kunsthåndværkerskolen 1960-1964 havde Jane Reumert værksted i København, Strandstræde Keramik. De tidlige eksperimenter med brugsgenstande i stentøj blev suppleret med bl.a. tyndvæggede unikaskåle, formet i hånden og dekoreret med geometriske ornamenter. Senere fortsatte hun dette arbejde i porcelæn og glasfiber med næsten bristefærdige, transparente skåle, inspireret af bl.a. fugleæg og -fjer. Fra 1990 udstillede hun med PRO. Jane Reumert modtog Thorvald Bindesbøll Medaljen i 2003.